CELEX: 62019CJ0941
Language: bg
Date: 2021-03-10
Title: Решение на Съда (девети състав) от 10 март 2021 г.#Samohýl group a.s. срещу Generální ředitelství cel.#Преюдициално запитване, отправено от Krajský soud v Ostravě.#Преюдициално запитване — Обща митническа тарифа — Тарифно класиране — Комбинирана номенклатура — Тарифни позиции 3004 и 3808 — Тълкуване — Регламент (ЕО) № 455/2007 — Спот-он разтвор за котки против инфекции, предизвикани от бълхи и кърлежи — Терапевтично или профилактичното действие.#Дело C-941/19.

РЕШЕНИЕ НА СЪДА (девети състав)
   10 март 2021 година (
         *1
      )
   „Преюдициално запитване — Обща митническа тарифа — Тарифно класиране — Комбинирана номенклатура — Тарифни позиции 3004 и 3808 — Тълкуване — Регламент (ЕО) № 455/2007 — Спот-он разтвор за котки против инфекции, предизвикани от бълхи и кърлежи — Терапевтично или профилактичното действие“
   По дело C‑941/19
   с предмет преюдициално запитване, отправено на основание член 267 ДФЕС от Krajský soud v Ostravě (Окръжен съд Острава, Чешка република) с акт от 13 декември 2019 г., постъпил в Съда на 27 декември 2019 г., в рамките на производство по дело
   
      Samohýl group a.s.
   
   срещу
   
      Generální ředitelství cel,
   
   СЪДЪТ (девети състав),
   състоящ се от: N. Piçarra (докладчик), председател на състава, D. Šváby и K. Jürimäe, съдии,
   генерален адвокат: G. Hogan,
   секретар: A. Calot Escobar,
   предвид изложеното в писмената фаза на производството,
   като има предвид становищата, представени:
   
            –
         
         
            за чешкото правителство, от M. Smolek, J. Vláčil и O. Serdula, в качеството на представители,
         
      
            –
         
         
            за Европейската комисия, от J. Hradil и M. Salyková, в качеството на представители,
         
      предвид решението, взето след изслушване на генералния адвокат, делото да бъде разгледано без представяне на заключение,
   постанови настоящото
   
      Решение
   
   
            1
         
         
            Преюдициалното запитване се отнася до тълкуването на тарифни позиции 3004 и 3808 от Комбинираната номенклатура, която се съдържа в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа (ОВ L 256, 1987 г., стр. 1; Специално издание на български език, 2007 г., глава 2, том 4, стр. 3), в редакцията му съгласно Регламент за изпълнение (ЕС) № 1101/2014 на Комисията от 16 октомври 2014 г. (ОВ L 312, 2014 г., стр. 1, наричана по-нататък „КН“).
         
      
            2
         
         
            Запитването е отправено в рамките на спор между Samohýl group a. s. (наричано по-нататък „Samohýl“) и Generální ředitelství cel (Генерална дирекция „Митници“, Чешка република) по повод на обвързващата тарифна информация (наричана по-нататък „ОТИ“), издадена за продукт с наименование „Bob Martin Clear 50 mg — спот-он разтвор за котки“.
         
      
      Правна уредба
   
   
      
         КН
      
   
   
            3
         
         
            Митническото класиране на внасяните в Европейския съюз стоки се урежда от КН, която се основава на Хармонизираната система за описание и кодиране на стоките, въведена с Международната конвенция по Хармонизираната система за описание и кодиране на стоките, сключена в Брюксел на 14 юни 1983 г. в рамките на Световната митническа организация (СМО) и одобрена, заедно с протокола за изменението ѝ от 24 юни 1986 г., от името на Европейската икономическа общност с Решение 87/369/ЕИО на Съвета от 7 април 1987 г. (ОВ L 198, 1987 г., стр. 1; Специално издание на български език, 2007 г., глава 2, том 3, стр. 199, наричана по-нататък „ХС“).
         
      
            4
         
         
            КН възпроизвежда шестцифрените позиции и подпозиции на ХС, а само седмата и осмата цифра формират допълнителни подпозиции, които са специфични за нея.
         
      
            5
         
         
            По силата на член 12, параграф 1 от Регламент № 2658/87 Европейската комисия приема ежегодно регламент, възпроизвеждащ пълния текст на КН заедно със съответните митнически ставки, така както произтичат от мерките, приети от Съвета на Европейския съюз или от Комисията. Този регламент се прилага от 1 януари следващата година.
         
      
            6
         
         
            Както е видно от преписката, с която разполага Съдът, приложимият към фактите по главното производство текст на КН е този за 2015 г., произтичащ от Регламент № 1101/2014.
         
      
            7
         
         
            В посветения на общите правила раздел I от част първа на КН е включен дял A, който е озаглавен „Общи правила за тълкуване на [КН]“ и гласи:
            „Класирането на стоките в [КН] се подчинява на следните принципи:
            
                     1.
                  
                  
                     Текстът на заглавията на разделите, на главите или на подглавите има само индикативна стойност, като класирането се определя законно съгласно термините на позициите и на забележките към разделите или към главите и съгласно следващите правила, когато те не противоречат на посочените по-горе термини на позициите и на забележките към разделите или към главите.
                  
               […]
            
                     3.
                  
                  
                     Когато стоките биха могли да се класират в две или повече позиции чрез прилагане на правило 2 б) или поради други причини, класирането се извършва по следния начин:
                     
                              a)
                           
                           
                              Позицията, която най-специфично описва стоката, трябва да има предимство пред позициите с по-общо значение. Въпреки това, когато всяка от две или повече позиции се отнася само до една част от материалите, съставящи смесен продукт или сложен артикул или само до една част от артикулите, в случаите на стоки, представени като комплект за продажба на дребно, тези позиции следва да се считат, по отношение на този продукт или този артикул, като еднакво специфични, дори ако една от тях дава по-точно или по-пълно описание.
                           
                        
                              б)
                           
                           
                              Смесените продукти, изделията, съставени от различни материали или съставени от различни компоненти и стоките, представени в комплекти, пригодени за продажба на дребно, чието класиране не може да бъде осъществено чрез прилагането на правило 3 а), се класират съгласно материала или компонента, който им придава основния характер, когато е възможно да се установи това.
                           
                        
               […]
            
                     6.
                  
                  
                     Класирането на стоките в подпозициите на една и съща позиция е нормативно определено съгласно термините на тези подпозиции и забележките към подпозициите […]. Освен при разпоредби, предвиждащи обратното, за прилагането на това правило, се вземат предвид и забележките към разделите и главите“.
                  
               
      
            8
         
         
            Част втора от КН, озаглавена „Таблица със ставките на митата“, включва 21 раздела. Раздел VI от тази част, озаглавен „Продукти на химическата промишленост и други свързани с нея промишлености“, включва глава 30, озаглавена „Фармацевтични продукти“, която в допълнителната си забележка гласи:
            „№ 3004 включва лекарствените препарати на растителна основа и препаратите на база следните активни вещества: витамини, минерали, незаменими аминокиселини и мастни киселини, пригодени за продажба на дребно. Тези препарати се класират в № 3004, ако върху етикета, опаковката или листовката с начина на употреба се съдържат следните указания:
            
                     a)
                  
                  
                     специфичните заболявания или техните симптоми, при които трябва да се прилагат;
                  
               
                     б)
                  
                  
                     концентрацията на активно вещество или активните вещества, които съдържат;
                  
               
                     в)
                  
                  
                     дозировка; и
                  
               
                     г)
                  
                  
                     начин на приложение.
                  
               Тази позиция обхваща също и лекарствените хомеопатични препарати, при условие че отговарят на условията на букви а), в) и г) по-горе.
            При препаратите на базата на витамини, минерали, незаменими аминокиселини и мастни киселини, е необходимо количеството на едно от активните вещества в указаната върху етикета дневна доза да бъде значително по-високо от това, съдържащо се в препоръчителната дневна доза за поддържане на организма в добро здраве“.
         
      
            9
         
         
            Глава 30 от КН включва по-специално следната позиция и подпозиция:
            
                        код по КН
                     
                     
                        Описание на стоката
                     
                     
                        Конвенционални мита (%)
                     
                     
                        Допълнителна мерна единица
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004
                     
                     
                        Медикаменти (с изключение на продуктите от № 3002, 3005 или 3006), съставени от смесени или несмесени продукти, приготвени за терапевтични или профилактични цели, представени под формата на дози (включително тези за трансдермално приложение) или пригодени за продажба на дребно
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004 90 00
                     
                     
                        – Други
                     
                     
                        Осв.
                     
                     
                        –
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
      
            10
         
         
            В частта, посветена на глава 30 от тази номенклатура, обяснителните бележки към КН (ОВ C 76, 2015 г., стр. 1), приети в съответствие с член 9, параграф 1 от Регламент № 2658/87, предвиждат под заглавието „Общи разпоредби“, че „[о]писанието на даден продукт като медикамент в законодателството на Европейския съюз (различно от това, което се отнася за класирането в Комбинираната номенклатура), в националното законодателство на държавите членки или във всяка фармакопея, няма определящо значение за класирането в тази глава“.
         
      
            11
         
         
            Глава 38, озаглавена „Различни видове продукти на химическата промишленост“, която също се намира в част втора, раздел VI от КН, гласи в забележка 1:
            „Настоящата глава не включва:
            
                     a)
                  
                  
                     продуктите с определен химичен състав, представени самостоятелно, различни от изброените по-долу:
                     […]
                     
                              2)
                           
                           
                              инсектицидите, отровите за гризачи, фунгицидите, хербицидите, инхибиторите на кълненето и регулаторите на растежа на растенията, дезинфекционните средства и подобни продукти, представени във форми или опаковки, предвидени в № 3808;
                           
                        
               […]
            
                     г)
                  
                  
                     медикаментите (№ 3003 или 3004);
                  
               […]“.
         
      
            12
         
         
            Тази глава включва по-специално следната тарифна позиция и подпозиция:
            
                        код по КН
                     
                     
                        Описание на стоката
                     
                     
                        Конвенционални мита (%)
                     
                     
                        Допълнителна мерна единица
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808
                     
                     
                        Инсектициди, родентициди, фунгициди, хербициди, инхибитори на кълнене и регулатори на растежа на растенията, дезинфекционни средства и други подобни, представени във форми или опаковки за продажба на дребно или във вид на препарати или артикули, като ленти, фитили и свещи, съдържащи сяра, и хартиени мухоловки
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808 91
                     
                     
                        – — Инсектициди
                     
                     
                         
                     
                     
                         
                     
                  
                        3808 91 10
                     
                     
                        – — — На основата на пиретриноиди
                     
                     
                        6
                     
                     
                        —
                     
                  
                        3808 91 20
                     
                     
                        – — — На основата на хлорирани въглеводороди
                     
                     
                        6
                     
                     
                        —
                     
                  
                        3808 91 30
                     
                     
                        – — — На основата на карбамати
                     
                     
                        6
                     
                     
                        —
                     
                  
                        3808 91 40
                     
                     
                        – — — На основата на органофосфорни съединения
                     
                     
                        6
                     
                     
                        —
                     
                  
                        3808 91 90
                     
                     
                        – — — Други
                     
                     
                        6
                     
                     
                        —
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
      
      
         Обяснителните бележки към ХС
      
   
   
            13
         
         
            Обяснителните бележки към ХС относно позиция 3808, към които препращат обяснителните бележки към КН относно подпозиции 380891 10—3808 91 90, гласят:
            „[…]
            Тази позиция включва група продукти (различни от продуктите, имащи характер на лекарства за хуманната и ветеринарната медицина, по смисъла на [3]003 или [3]004), предназначени за унищожаване на болестотворни зародиши, насекоми (комари, молци, колорадски бръмбари, хлебарки и др.), мъхове и плесени, плевели, гризачи, птици и др.; противопаразитните продукти или продуктите, използвани за дезинфекция на семената също са включени в настоящата позиция.
            […]
            Продуктите, класирани в № 3808, могат да се групират, както следва:
            
                     I)
                  
                  
                     Инсектициди
                  
               Под „инсектициди“ се разбират не само продуктите, предназначени за унищожаване на насекомите, но и продуктите, оказващи отблъскващо или привличащо въздействие върху тях. Продуктите са представени под различни форми, като спрейове или на блокове (против молци), масла и пръчици (против комари), прах (против мравки), плочки (против мухи), диатомит или картони, импрегнирани с циан (против бълхи и въшки).
            […]
            Настоящата позиция включва също продуктите за борба срещу кърлежите (акарициди), мекотелите, нематодите (нематоциди), гризачите (продукти против гризачи), птиците (авициди) и другите вредни животни (продукти за борба срещу лампетри, грабливи птици и др.).
            […]“.
         
      
            14
         
         
            Обяснителните бележки към ХС относно позиция 3004, буква д) изключват от тази позиция „[п]репаратите с инсектицидни, дезинфекционни и други свойства от позиция [3]808, които не са пригодени за профилактична употреба за хуманната или ветеринарната медицина“.
         
      
      
         Регламент (ЕО) № 455/2007
      
   
   
            15
         
         
            Член 1 от Регламент (ЕО) № 455/2007 на Комисията от 25 април 2007 година относно класирането на някои продукти в Комбинираната номенклатура (OВ L 109, 2007 г., стр. 1) предвижда:
            „Стоките, описани в колона 1 на таблицата от приложението трябва да бъдат класирани в Комбинираната номенклатура с кодовете по КН, посочени в колона 2 на същата таблица“.
         
      
            16
         
         
            Таблицата, поместена в приложението към този регламент, е следната:
            
                        Описание на стоките
                     
                     
                        Класиране
                        (код по КН)
                     
                     
                        Основания
                     
                  
                        (1)
                     
                     
                        (2)
                     
                     
                        (3)
                     
                  
                        1. Препарат под формата на алкохолен разтвор, за продажба на дребно в шишенца с гутатор. Има следния състав:
                        
                                    –
                                 
                                 
                                    фипронил (ISO) 10 g
                                 
                              
                                    –
                                 
                                 
                                    бутилхидроксианизол (БХА, Е 320) 0,02 g
                                 
                              
                                    –
                                 
                                 
                                    бутилхидрокситолуол (БХТ, Е 321) 0,01 g
                                 
                              
                                    –
                                 
                                 
                                    ексципиент 100 ml
                                    Препаратът съдържа субстанция, която има инсектицидно и акарицидно действие против паразити като бълхи, кърлежи и въшки и се прилага външно върху домашните животни (кучета и котки).
                                    […]
                                 
                              
                     
                        3808 91 90
                     
                     
                        Класирането се определя от разпоредбите на общи правила 1, 3а и 6 за тълкуване на Комбинираната номенклатура, както и от текста на кодове по КН 3808, 3808 91 и 3808 91 90.
                        Виж също Обяснителните бележки към Хармонизираната система за позиция 3808 и подпозиции от 3808 91 до 3808 99.
                        Препаратът не е предназначен за употреба с терапевтична или профилактична цел по смисъла на позиция 3004.
                     
                  
      
      Спорът в главното производство и преюдициалният въпрос
   
   
            17
         
         
            На 27 май 2015 г. Samohýl подава молба за издаване на ОТИ за класиране на продукт с наименование „Bob Martin Clear 50 mg — спот-он разтвор за котки“ (наричан по-нататък „разглежданият продукт“). То иска този продукт да бъде класиран в тарифна подпозиция 30049000 от КН, за която се предвижда освобождаване от мита.
         
      
            18
         
         
            Този продукт е разрешен за търговия като ветеринарен лекарствен продукт. Предназначен е за котки, прилага се върху кожата за лечение при заразяване с бълхи, които биват унищожени в рамките на 24 часа след прилагането на продукта, и кърлежи, които биват унищожени в рамките на 48 часа или на седмица след прилагането. Предлага се в пипетки от 0,5 ml, всяка от които съдържа 50 mg от активното вещество фипронил, както и помощните вещества бутилхидроксианизол Е 320, бутилхидрокситолуен Е 321, бензилов алкохол и диетиленгликолмоноетилов етер.
         
      
            19
         
         
            Съгласно документ, озаглавен „Кратка характеристика на лекарствения продукт“, на който се позовава запитващата юрисдикция, разглежданият продукт попада в фармакотерапевтична група „Средства против външни паразити за локално приложение“. В този документ фипронил е описан като инсектицид (против бълхи) и акарицид (против кърлежи).
         
      
            20
         
         
            На 24 юни 2015 г. Celní úřad pro Olomoucký kraj (Митническа служба Оломоуцка област, Чешка република) (наричана по-нататък „митническата администрация“) издава ОТИ, съгласно която разглежданият продукт е класиран в тарифна подпозиция 38089190 от КН като инсектицид, чрез прилагане по аналогия на Регламент № 455/2007. Митническата администрация приема, че продуктът не може да се класира в тарифна подпозиция 30049000 от КН, както иска Samohýl, тъй като не е медикамент по смисъла на тарифна позиция 3004 от КН.
         
      
            21
         
         
            След като на 17 август 2015 г. генерална дирекция „Митници“ отхвърля подадената срещу това решение административна жалба, Samohýl подава жалба пред запитващата юрисдикция, която с решение от 16 май 2017 г. отменя решението от 17 август 2015 г. и връща делото на генерална дирекция „Митници“.
         
      
            22
         
         
            На 17 май 2018 г. митническата администрация издава нова ОТИ, по силата на която отново класира разглеждания продукт в тарифна подпозиция 38089190 от КН като инсектицид. На 11 септември 2018 г. генерална дирекция „Митници“ отхвърля подадената срещу това решение административна жалба.
         
      
            23
         
         
            Samohýl обжалва пред запитващата юрисдикция решението за отхвърляне, като изтъква, че изходът на спора зависи от тарифното класиране на продукт, съдържащ активното вещество фипронил. Samohýl посочва, че когато подава молба до митническата администрация да класира продукта „Moxiclear 400 + 100 mg“ — предназначен за кучета, застрашени или засегнати от смесени вътрешно- или външнопаразитни инфекции и идентичен с разглеждания в настоящото дело продукт — въпросният продукт е бил класиран в тарифна подпозиция 30049000 от КН, без да се проучва неговото профилактично и терапевтично действие.
         
      
            24
         
         
            Запитващата юрисдикция уточнява, че по същество спорът се отнася до това дали разглежданият продукт може да се определи като „медикамент“ по силата на митническото законодателство. Тя се позовава на „Становища на френската ветеринарно-медицинска доктрина от 2008—2009 г. (Национални ветеринарни училища, Тулуза и Лион и Лаборатория по паразитология и медицинска микология, Лион)“, представени от Samohýl, от които било видно, че разглежданият продукт е генеричен продукт — идентичен с продукта „Frontline“ — който се произвежда след изтичане на срока на изключителните патентни права на последния, има същия състав и показания за приложение като него и е бил разрешен за търговия по същия ред като ветеринарен лекарствен продукт. Запитващата юрисдикция посочва, от една страна, че активното вещество както на продукта „Frontline“, така и на разглеждания продукт е фипронил, и от друга страна, че „Frontline“ има терапевтично и превантивно действие, в смисъл че се използва за лечение при заразяване с външни паразити чрез тяхното унищожаване. Тя отбелязва също, че във Франция са издадени ОТИ за стоки с търговско наименование „Frontline“, като всички те са били класирани в тарифна позиция 3808 от КН съгласно Регламент № 455/2007.
         
      
            25
         
         
            Запитващата юрисдикция констатира, че някои писмени доказателства показват, че разглежданият продукт има профилактично действие, тоест цели да предотврати появата на бълхи или кърлежи у животното и да предотврати заболяванията, които се причиняват от ухапванията от тези паразити. Тя добавя, че ако няма първоначално унищожаване на паразитите, не би могло да се стигне до лечение на вторичните прояви от заразяването с тези паразити. От това запитващата юрисдикция стига до извода, че този продукт следва да се класира не в тарифна позиция 3808 от КН като инсектицид, а в тарифна позиция 3004, и по-специално в подпозиция 30049000 от КН като медикамент.
         
      
            26
         
         
            При тези обстоятелства Krajský soud v Ostravě (Окръжен съд Острава, Чешка република) решава да спре производството и да постави на Съда следния преюдициален въпрос:
            „В позиция 3004 от [КН] ли следва да се класифицира стока с наименование „Bob Martin Clear 50 mg roztok pro nakapání na kůži — spot-on pro kočky“ [спот-он разтвор за котки], предлагана в пипети (0,5 мл), съдържаща активното вещество фипронил (50 мг в една пипета) и помощните вещества бутилхидроксианизол Е 320, бутилхидрокситолуен Е 321, бензилов алкохол и диетиленгликолмоноетилов етер, или в позиция 3008 от тази номенклатура?“.
         
      
      По преюдициалния въпрос
   
   
            27
         
         
            С въпроса си запитващата юрисдикция по същество иска да се установи дали КН трябва да се тълкува в смисъл, че продукт, представляващ разтвор, предназначен за котки, който трябва да се прилага локално (спот-он) върху кожата чрез пипета (0,5 ml) и който съдържа активната съставка фипронил (50 mg на пипета), както и помощните вещества бутилхидроксианизол Е 320, бутилхидрокситолуен Е 321, бензилов алкохол и диетиленгликолмоноетилов етер трябва да се класира в тарифна позиция 3004 от КН като медикамент или в тарифна позиция 3808 от КН като инсектицид.
         
      
            28
         
         
            Най-напред следва да се подчертае, че когато Съдът е сезиран с преюдициално запитване в областта на тарифното класиране, неговата задача е по-скоро да изясни на националните съдии критериите, които ще им позволят да класират правилно съответните стоки по КН, а не сам да извършва такова класиране, още повече че не разполага непременно с цялата необходима за това информация. Всъщност квалификацията на разглежданите стоки произтича от чисто фактическа констатация, каквато Съдът не следва да извършва в рамките на преюдициално запитване (решение от 15 май 2019 г., Korado, C‑306/18, EU:C:2019:414, т. 33 и цитираната съдебна практика, и определение от 3 декември 2020 г., Siebenburgisches Nugat, C‑99/20, непубликувано, EU:C:2020:993, т. 25 и цитираната съдебна практика).
         
      
            29
         
         
            По-нататък съгласно постоянната съдебна практика в интерес на правната сигурност и улесняването на проверките решаващият критерий за тарифното класиране на стоките трябва като цяло да се търси в техните обективни характеристики и свойства, както са определени в текста на позицията от КН и на забележките към раздела или главата (вж. по-специално решения от 12 юли 2012 г., TNT Freight Management (Amsterdam), C‑291/11, EU:C:2012:459, т. 30, от 19 декември 2019 г., Amoena, C‑677/18, EU:C:2019:1142, т. 40 и от 26 март 2020 г., Pfizer Consumer Healthcare, C‑182/19, EU:C:2020:243, т. 37).
         
      
            30
         
         
            Накрая, Съдът многократно е постановявал, че макар да не са задължителни, обяснителните бележки към КН и към ХС са важни средства за гарантиране на еднаквото прилагане на Общата митническа тарифа и като такива дават валидни насоки за тълкуването ѝ (вж. по-специално решение от 15 май 2019 г., Korado, C‑306/18, EU:C:2019:414, т. 35 и цитираната съдебна практика, както и определение от 3 декември 2020 г., Siebenburgisches Nugat, C‑99/20, непубликувано, EU:C:2020:993, т. 28 и цитираната съдебна практика).
         
      
            31
         
         
            На първо място, що се отнася до тарифна позиция 3004 от КН, трябва да се припомни, от една страна, че за да се класират продукти в глава 30 от КН, към която спада тази позиция, трябва да се провери дали те имат ясно изразена терапевтична или профилактична насоченост, чието действие се съсредоточава върху точно определени функции на животинския организъм, както и дали е възможно прилагането им за превенция или лечение на дадена болест или състояние. От друга страна, в глава 30 от КН може да се класира продукт, който поради своите обективни характеристики и свойства по естествен начин е предназначен за медицинска употреба (вж. в този смисъл решение от 30 април 2014 г., Nutricia, C‑267/13, EU:C:2014:277, т. 20 и 21 и цитираната съдебна практика).
         
      
            32
         
         
            В случая от акта за преюдициално запитване е видно, че разглежданият продукт е предназначен за унищожаване на паразити по котки, а именно бълхи и кърлежи. Той се прилага локално (спон-он) върху кожата. При котките активното вещество (фипронил) на този продукт се абсорбира в незначителна степен. Съгласно „Кратката характеристика на лекарствения продукт“ той попада във фармакотерапевтична група „Средства против външни паразити за локално приложение“. Освен това последният документ описва фипронила като инсектицид и акарицид, инхибитор на ГАМК комплекса, предизвикващ нарушаване на нервните импулси и смърт у насекоми и акари.
         
      
            33
         
         
            Запитващата юрисдикция отбелязва, че разглежданият продукт може да има превантивно действие срещу заболяванията, свързани с появата на бълхи и кърлежи върху тялото на котката. Същата тази юрисдикция обаче уточнява, че този продукт няма терапевтично действие, а води до първоначално унищожаване на паразитите, без което не би могло да се стигне до лечение на вторичните прояви от заразяването с паразити.
         
      
            34
         
         
            В това отношение Комисията подчертава, че активното вещество (фипронил) на разглеждания продукт оказва повърхностно въздействие върху животното, като унищожава само външните паразити, които могат да бъдат приносители на различни заболявания.
         
      
            35
         
         
            Така изглежда, че превантивното действие срещу различните потенциални инфекции, предавани от паразитите, е второстепенно спрямо инсектицидното действие на разглеждания продукт. Следователно това превантивно действие не може да се смесва с терапевтичното или профилактичното действие, което е характерно за продуктите, попадащи в тарифна позиция 3004 от КН.
         
      
            36
         
         
            Що се отнася до довода на Samohýl пред запитващата юрисдикция, че продуктът „Moxiclear 400 + 100 mg“ е класиран в тарифна позиция 3004 от КН като медикамент, от акта за преюдициално запитване е видно, че този продукт съдържа активните вещества имидахлоприд и моксидектин, а не фипронил и че е предназначен за кучета, застрашени или засегнати от смесени вътрешно- или външнопаразитни инфекции. В писменото си становище Комисията уточнява, че активното вещество моксидектин се абсорбира от кожата на животното и че след като бъде абсорбирано, се освобождава в целия организъм, действайки срещу много вътрешни паразити, по-специално онези, които атакуват кръвоносната система, храносмилателната система или белия дроб.
         
      
            37
         
         
            При тези обстоятелства запитващата юрисдикция следва да провери дали, както поддържат чешкото правителство и Комисията, не може да се приеме, че разглежданият продукт има ясно изразена терапевтична или профилактична насоченост, чието действие се съсредоточава върху точно определени функции на животинския организъм по смисъла на съдебната практика, цитирана в точка 31 от настоящото решение.
         
      
            38
         
         
            В това отношение следва да се припомни, от една страна, че съгласно обяснителните бележки към ХС относно тарифна позиция 3004 от тази позиция са изключени препаратите с инсектицидни, дезинфекционни и други свойства от позиция 3808, които не са пригодени за профилактична употреба за хуманната или ветеринарната медицина. От друга страна, Съдът вече е постановил, че обстоятелството, че в държавите членки, в които се продават, продуктите имат разрешение за пускане на пазара като медикаменти, няма решаващо значение за класирането им в глава 30 от КН (вж. в този смисъл решение от 15 декември 2016 г., LEK, C‑700/15, EU:C:2016:959, т. 36 и цитираната съдебна практика).
         
      
            39
         
         
            На второ място, що се отнася до позиция 3808 от КН, трябва да се посочи, че по силата на член 1 от Регламент № 455/2007 в тарифна подпозиция 38089190 от КН е класиран препарат, описан в точка 1 от колона 1 на таблицата от приложението към Регламента като алкохолен разтвор, за продажба на дребно в шишенца с гутатор, съставен от фипронил (ISO) 10 g, бутилхидроксианизол (БХА, Е 320) 0,02 g, бутилхидрокситолуол (БХТ, Е 321) 0,01 g и ексципиент 100 ml. В точка 1 се уточнява също, че препаратът съдържа субстанция, която има инсектицидно и акарицидно действие против паразити като бълхи, кърлежи и въшки и се прилага външно върху домашните животни (кучета и котки).
         
      
            40
         
         
            В това отношение следва да се припомни, че регламентите относно класирането имат общо приложение, доколкото се прилагат не за конкретен оператор, а за всички продукти, идентични на разглеждания от Комитета за Митническия кодекс. Прилагането по аналогия на регламент относно класирането, какъвто е Регламент № 455/2007, по отношение на продукти, сходни на тези, за които се отнася този регламент, благоприятства съгласуваното тълкуване на КН, както и равното третиране на операторите (вж. в този смисъл решение от 4 март 2015 г., Oliver Medical, C‑547/13, EU:C:2015:139, т. 55 и 57 и цитираната съдебна практика).
         
      
            41
         
         
            В случая от акта за преюдициално запитване е видно, че разглежданият продукт съдържа същата концентрация на активно вещество фипронил като препарата, посочен в точка 1 от колона 1 на таблицата в приложението към Регламент № 455/2007. Той съдържа и ексципиенти, бутилхидроксианизол и бутилхидрокситолуол. Следователно по състава си разглежданият продукт е сходен с посочения препарат.
         
      
            42
         
         
            Тази преценка се потвърждава от основанията на Регламент № 455/2007, които следва да се вземат предвид при определяне на приложното му поле (вж. в този смисъл решение от 19 декември 2019 г., Amoena, C‑677/18, EU:C:2019:1142, т. 31 и цитираната съдебна практика).
         
      
            43
         
         
            Всъщност най-напред от колона 3 от таблицата на приложението към Регламент № 455/2007 следва, че класирането на препарата, описан в точка 1 от колона 1 на тази таблица, се определя по-специално „от текста на кодове по КН 3808, 380891 и 38089190“. Последната подпозиция обаче се отнася до „други“„инсектициди“, различни от тези на основата на пиретриноиди, хлорирани въглеводороди, карбамати или органофосфорни съединения. По-нататък, основанията по посочената колона 3 препращат към „обяснителните бележки към Хармонизираната система за позиция 3808 и подпозиции от 380891 до 380899“, в които се уточнява, че под „инсектициди“ се разбират продуктите, предназначени за унищожаване на насекомите и че тези продукти са представени под различни форми. Накрая, в основанията се посочва, че „[п]репаратът [по точка 1 от колона 1 на таблицата на приложението към Регламент № 455/2007] не е предназначен за употреба с терапевтична или профилактична цел по смисъла на позиция 3004“.
         
      
            44
         
         
            Основанията за класиране на описания в точка 1 от колона 1 на таблицата в приложението към Регламент № 455/2007 препарат в тарифна подпозиция 38089190 от КН обаче са приложими и към разглеждания продукт. Всъщност, освен ако запитващата юрисдикция не установи друго, този продукт, изглежда, съдържа в идентични пропорции същото активно вещество като включеното в състава на посочения препарат, както и същите ексципиенти. Освен това от акта за преюдициално запитване е видно, че разглежданият продукт има същата функция и същото приложение като посочения препарат, а именно инсектицид и акарицид против паразити, като бълхи и кърлежи, и външно локално приложение върху домашни животни, а именно върху котки.
         
      
            45
         
         
            С оглед на изложените съображения на поставения въпрос следва да се отговори, че КН трябва да се тълкува в смисъл, че продукт, представляващ разтвор, предназначен за котки, който трябва да се прилага локално (спот-он) върху кожата чрез пипета (0,5 ml) и който съдържа активната съставка фипронил (50 mg на пипета), както и помощните вещества бутилхидроксианизол Е 320, бутилхидрокситолуен Е 321, бензилов алкохол и диетиленгликолмоноетилов етер, трябва да се класира, освен ако въз основа на всички фактически обстоятелства, с които разполага, запитващата юрисдикция не установи друго, в тарифна позиция 3808 от КН като „инсектицид“.
         
      
      По съдебните разноски
   
   
            46
         
         
            С оглед на обстоятелството, че за страните в главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
         
       
         
            По изложените съображения Съдът (девети състав) реши:
         
       
            
               
                  Комбинираната номенклатура, която се съдържа в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа, в редакцията му съгласно Регламент за изпълнение (ЕС) № 1101/2014 на Комисията от 16 октомври 2014 г., трябва да се тълкува в смисъл, че продукт, представляващ разтвор, предназначен за котки, който трябва да се прилага локално (спот-он) върху кожата чрез пипета (0,5 ml) и който съдържа активната съставка фипронил (50 mg на пипета), както и помощните вещества бутилхидроксианизол Е 320, бутилхидрокситолуен Е 321, бензилов алкохол и диетиленгликолмоноетилов етер, трябва да се класира, освен ако въз основа на всички фактически обстоятелства, с които разполага, запитващата юрисдикция не установи друго, в тарифна позиция 3808 от КН, като „инсектицид“.
               
            
          
            
               
                  Подписи
               
            
         (
         *1
      )	Език на производството: чешки.